**Peto**, myös **Peto – The Species**, (engl. *Species*) on vuonna 1995 ensi-iltansa saanut yhdysvaltalainen tieteis-kauhuelokuva, jonka on ohjannut Roger Donaldson ja käsikirjoittanut Dennis Feldman. Elokuva kertoo ihmisten kasvattamasta avaruusolennosta, joka karkaa laboratoriosta lisääntyäkseen. Olennon luoneen tiimin tulee saada se kiinni ja tuhota se ennen kuin tieto siitä leviää laajemman yleisön keskuuteen.

Elokuvan jatko-osa *Peto 2* sai ensi-iltansa vuonna 1998. Lisäksi elokuville on tehty jatko-osat *Species III* ja *Species: The Awakening* suoraan videojulkaisuun.

Juoni
-----

SETI-ohjelman tiedemiehet lähettävät Arecibo-viestin avaruuteen, joka sisältää muun muassa tietoa ihmisen DNA:sta. Viestiin saadaan ulkoavaruudesta vastaus, joka sisältää loppumattoman energialähteen ohjeen. Toinen viesti sisältää ohjeet avaruusolennon ja ihmisen risteytymän luomiseksi. Xavier Fitchin (Ben Kingsley) johtama tiimi onnistuu luomaan uuden olennon ja nimeää sen Siliksi. Olennosta tehdään naaraspuolinen, jotta se olisi helpommin hallittavissa. 

Olento paljastuu hyvin nopeasti kasvavaksi ja kehittyväksi, ja se näyttää kolmen kuukauden ikäisenä jo 12-vuotiaalta tavalliselta ihmistytöltä. Silin väkivaltaiset kohtaukset sen nukkuessa saavat tiimin päättämään että olento täytyy tuhota syanidikaasulla, mutta Sil pakenee. Silin kiinniottamiseksi luodaan tiimi, johon kuuluvat antropologi Stephen Arden (Alfred Molina), molekyylibiologi Laura Baker (Marg Helgenberger), "empaatikko" Dan Smithson (Forest Whitaker) ja palkkasoturi Preston "Press" Lennox (Michael Madsen). Sil kehittyy nopeasti aikuiseksi (Natasha Henstridge), ja pyrkii lisääntymään. Se tappaa monia ihmisiä, jotka tulevat sen tielle.

Sil yrittää lisääntyä yökerhossa tapaamansa miehen kanssa, mutta perääntyy havaitessaan tämän olevan diabeetikko. Tiimi onnistuu keskeyttämään Silin kun se on toisen uhrinsa kanssa, ja se muuttaa muotoaan avaruusolennoksi ja pakenee. Sil kidnappaa naisen ja huijaa tämän ruumiin avulla kuolevansa autokolarissa. Sil palaa ulkonäköään muutettuaan hotelliin, jossa tiimi on, ja surmaa heistä Ardenin pariteltuaan tämän kanssa. Sil pakenee viemäriverkkoon, jossa hän murhaa Fitchin. Sitten Sil synnyttää jälkeläisen, jonka Smithson surmaa löytäessään sen. Sil hyökkää tiimin kimppuun, mutta Preston onnistuu tappamaan sen kranaatinheittimellä.

Näyttelijät
-----------

|  |  |  |
| --- | --- | --- |
|  Natasha Henstridge  | … |  Sil
  |
|  Michelle Williams  | … |  Nuori Sil
  |
|  Ben Kingsley  | … |  Xavier Fitch
  |
|  Michael Madsen  | … |  Preston Lennox
  |
|  Alfred Molina  | … |  Tri. Stephen Arden
  |
|  Forest Whitaker  | … |  Dan Smithson
  |
|  Marg Helgenberger  | … |  Tri. Laura Baker
  |

Tuotanto
--------

H.R. Giger Sil-patsaan kanssa.
Käsikirjoittaja Dennis Feldman kiinnostui aiheesta luettuaan Arthur C. Clarken artikkelin, jonka mukaan suurten etäisyyksien vuoksi avaruusmatkustus on lähes mahdotonta. Hän vakuuttui siitä, että ensitapaaminen avaruusolentojen kanssa tapahtuisi tiedonlähetyksen kautta. Hän oli myös kiinnostunut urosten ja naaraiden välisistä eroista ja erilaisista biologisista tarpeista.

Feldman teki käsikirjoituksesta kahdeksan eri luonnosta kahdeksan kuukauden aikana ennen kuin oli tyytyväinen lopputulokseen.

Avaruusolento Silin suunnittelusta vastasi H. R. Giger, joka on suunnitellut myös Alien-elokuvien nimikkohirviöt. Olennon toteutti Richard Edlundin Boss Film Studios. Giger ei itse ollut tyytyväinen olennon toteutukseen eikä Metro-Goldwyn-Mayerilta saamaansa palkkioon.

Vastaanotto
-----------

*Peto* on saanut pääosin kielteisiä arvosteluja, vaikka se menestyi elokuvateattereissa. Esimerkiksi Rotten Tomatoes -verkkosivuston mukaan elokuva on saanut 34 prosentilta kriitikoista myönteisen arvion. Kooste perustuu 35 arvioon.

Kriitikko Roger Ebert piti *Pedon* ideaa mielenkiintoisena, mutta kritisoi elokuvaa fysiikan lakien rikkomisesta ja ihmisen asettamisesta evoluution huipulle.

Lähteet
-------

1. ↑  SPECIES  25.10.2007. British Board of Film Classification. Viitattu 5.9.2016. (englanniksi)
2. 1 2  Species (1995) Numbers.com. Viitattu 5.9.2016. (englanniksi)
3. 1 2 3  Robley, Les Paul:. H. R. Giger—Origin of "Species" (pdf) (Arkistoitu verkkosivu) *Cinefantastique. 27 (7)*.  Maaliskuu 1996.  Arkistoitu 11.9.2015. Viitattu 5.9.2016. (englanniksi)
4. ↑  Warren, Bill: In the blood (pdf) (Arkistoitu verkkosivu) *Starlog (238) s. 78-81*.  Syyskuu 1995. Viitattu 5.9.2016. (englanniksi)
5. ↑  Species (1995) Rotten Tomatoes. Viitattu 5.9.2016. (englanniksi)
6. ↑  Ebert, Roger: Species Movie Review & Film Summary (1995) *Rogerebert.com*.  7.7.1995. Viitattu 5.9.2016. (englanniksi)

Aiheesta muualla
----------------

* *Peto* Internet Movie Databasessa. (englanniksi)
* *Peto* Elonetissä.